П Р Е Д Л О Г

На основу члана 59. Закона о локалној самоуправи (''Службени гласник РС'', број 129/2007, 83/2014 др. Закон и 101/2016 – др. Закон), члана 16. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016) и члана 41 и чл. 96. ст.1. Статута општине Димитровград (''Службени лист Општине Димитровград 28/14 – пречишћен текст, 72/15 и 156/16), Скупштина општине Димитровград на седници одржаној \_\_\_\_\_\_2017. године, донела је

**О Д Л У К У**

**О ОРГАНИЗАЦИЈИ ОПШТИНСКЕ УПРАВЕ**

**ОПШТИНЕ ДИМИТРОВГРАД**

**I ОСНОВНЕ ОДРЕДБЕ**

Члан 1.

Одлуком о организацији Општинске управе општине Димитровград уређује се организација, делокруг и начин рада Општинске управе, начин руковођења и друга питања од значаја за рад и организацију Општинске управе.

Члан 2.

Општинска управа обавља послове на основу и у оквиру Устава Републике Србије, закона, Статута општине и других прописа.

Члан 3.

Општинска управа:

 1. припрема нацрте прописа и других аката које доноси скупштина општине, председник општине и општинско веће;

 2. извршава одлуке и друге акте скупштине општине, председника општине и општинског већа;

 3. решава у управном поступку у првом степену, о правима и дужностима грађана, предузећа, установа и других организација, у управним стварима из надлежности општине;

 4. обавља послове управног надзора над извршавањем прописа и других општих аката скупштине општине;

 5. извршава законе и друге прописе чије је извршавање поверено општини;

 6. обавља стручне и друге послове које одреди скупштина општине, председник општине и општинско веће;

Члан 4.

Рад Општинске управе доступан је јавности и подложан је јавној контроли грађана, на начин утврђен законом и Статутом општине.

Рад Општинске управе организује се тако да се омогући ефикасно остваривање права и интереса грађана.

Члан 5.

Запослени у Општинској управи могу бити службеници на положају, службеници на извршилачким радним местима и намештеници.

Запослени су дужни су да своје послове обављају стручно, савесно и непристрасно, не руководећи се својим политичким убеђењима, нити их у обављању послова могу изражавати и заступати.

На запослене у Општинској управи нико не сме вршити утицај да нешто чини или не чини, супротно прописима.

Запослени у општинској управи не сме на раду да изражава и заступа политичка уверења.

**II** **ОСНОВИ ОРГАНИЗАЦИЈЕ И РУКОВОЂЕЊЕ**

Члан 6.

Општинска управа образује се као јединствен орган.

Члан 7.

У оквиру Општинске управе, за вршење сродних послова, образују се унутрашње организационе јединице Одељења.

Члан 8.

Општинском управом као јединственим органом руководи начелник.

 Начелника Општинске управе поставља Општинско веће, на основу јавног огласа, на период од пет година.

 За начелника Општинске управе може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање пет година радног искуства у струци.

 Начелник може имати заменика који га замењује у случају његове одсутности и спречености да обавља своју дужност.

 Заменик начелника Општинске управе поставља се на исти начин и под истим условима као начелник.

Члан 9.

Начелник за свој рад и рад Општинске управе одговара Скупштини општине и Општинском већу, у складу са Законом, Статутом општине и овом Одлуком.

Члан 10.

Начелник Општинске управе представља и заступа Општинску управу, организује и обезбеђује законито и ефикасно обављање послова и у име послодавца одлучује о правима, дужностима и одговорности службеника и намештеника.

 Једном годишње начелник Општинске управе подноси извештај Скупштини општине и Општинском већу, о раду Општинске управе.

Члан 11.

 Начелник Општинске управе остварује права и обавезе из радног односа као службеник на положају.

 Начелник Општинске управе не може вршити никакву другу јавну функцију, која је неспојива са положајем и овлашћењима начелника Општинске управе.

Члан 12.

 Уколико није постављен начелник Општинске управе, као ни његов заменик, до постављења начелника, као и када начелник управе није у могућности да обавља дужност дуже од 30 дана, Општинско веће може поставити вршиоца дужности, који испуњава услове за постављање службеника на положају, који ће обављати послове начелника управе, најдуже на три месеца, без спровођења јавног конкурса. Статус вршиоца дужности може се продужити највише још за три месеца, уколико се по јавном конкурсу не постави начелник управе.

 **III ОРГАНИЗАЦИЈА И ДЕЛОКРУГ РАДА ОПШТИНСКЕ УПРАВЕ**

Члан 13.

 У Општинској управи, за вршење сродних послова образују се унутрашње организационе јединице и то:

* Одељење за финансијске послове;
* Одељење за урбанизам, грађевинарство и комунално-стамбену делатност;
* Одељење за инспекцијске послове и
* Одељење за општу управу, заједничке послове и друштвену делатност.

 Као посебна организациона јединица ван организационе структуре Општинске управе формира се кабинет председника општине.

 Правилником о организацији послова и систематизацији радних места у органима и службама општине Димитровград, који усваја Општинско веће, могу се у оквиру унутрашњих организационих јединица образовати одсеци и групе као уже унутрашње организационе јединице.

Члан 14.

 **Одељење за финансијске послове** обавља послове који се односе на обезбеђивање финансирања обављања изворних, поверених надлежности општине и послови јавних набавки.

 У оквиру својих надлежности Одељење обавља послове који се односе на: израду нацрта буџета општине уз поштовање система јединствене буџетске класификације укључујући и програмску; припремање и достављање корисницима буџета упутства за припрему буџета са основним економским смерницама, као основом за израду предлога финансијских планова буџетских корисника, описом планиране политике, проценом прихода и примања и расхода и издатака, обимом средстава који може да садржи предлог финансијског плана буџетског корисника, поступком и динамиком припреме буџета; старање о поштовању календара буџета локалне власти; анализирање предлога финансијских планова буџетских корисника и контрола њихове усаглашености са упутством; припремање нацрта одлуке о измени и допуни буџета (ребаланса); израда предлога решења о привременом финансирању; обавештавање буџетских корисника о одобреним расположивим апропријацијама; припремање и утврђивање тромесечне, месечне и шестомесечне квоте; разматрање захтева за измену квоте; предлагање одлуке о привременој обустави извршења буџета буџетским корисницима; разматрање предлога Плана извршења буџета; доношење одлуке о измени Плана извршења буџета; разматрање захтева за преузимање обавеза; доношење решења о одборавању преусмеравања апропријација; припремање нацрта решења о одобрењу средстава из текуће и сталне буџетске резерве; отварање консолидованог рачуна трезора за динарска и девизна средства, подрачуна динарских и девизних средстава корисника јавних средстава и посебних наменских динарских рачуна корисника јавних средстава и осталих правних лицима и других субјеката који не припадају јавном сектору и који нису укључени у консолидовани рачун трезора; ближе уређивање начина коришћења средстава са подрачуна КРТ-а; извештавање о коришћењу средстава општине; старање о пласирању слободних новчаних средстава и обавештавање Управе за трезор; припремање захтева Министарству финансија за одобрење фискалног дефицита изнад 10% прихода општине у текућој години са детаљним образложењем оправданости инвестиција због којих настаје прекорачење; анализу дугорочне одрживости дуга општине; вођење главне књиге трезора и осталих пословних књига са посебном евиднецијом за сваког директног и индиректног корисника буџетских средстава; вођење помоћних књига; припремање пројекције и праћење прилива прихода и извршења расхода на консолидованом рачуну буџета; управљање готовином; примање, завођење и контрола захтева за плаћање и трансфер средстава и захтеве за плате; управљање информационим системом у области финансија; израду периодичних извештаја и завршног рачуна консолидованог рачуна трезора; усаглашавање пословних књига са корисницима буџета, Управом за трезор и добављачима; припремање и извршавњеа плаћање; вршење мониторинга и евалуације финансијских планова по програмској методологији; управљање имовином (вођење евиденција о основним средствима и пословном простору; вршење интерних контролних поступка; обављање припремних радњи и других послова за спровођење прописа којима се уређује област финансирања општине; припремање нацрта аката којим се утврђују стопе изворних прихода, као и начин и мерила за одређивање висине локалних такси и накнада и других изворних локалних прихода и припрема симулација и модела по појединим групама обвезника на основу предложеног нацрта; организовање јавне расправе и друге облике учешћа јавности у поступку прирпеме нацрта аката локалних изворних прихода.

 У Одељењу се обављају послове који се односе на: реализацију развојних пројеката од интереса за општину, представљање инвестиционих потенцијала општине и реализацију активности на привлачењу инвестиција; израда нормативних и других акта из области локалног економског развоја; старање о укупном привредном развоју општине; обављање управних и стручних послове у области привреде; подстицање и старање о развоју туризма, старих заната, пољопривреде и осталих привредних грана; обављање пoслова категоризације туристичких објеката у складу са законом; подстицање предузетништва, малих и средњих предузећа у складу са законом и одлукама Скупштине општине; давање информација и пружање техничке помоћи правним лицима при реализацији пројеката, државних субвенција и кредита; обављање административних послова за Агенцију за привредне регистре и пружање помоћи локалним привредницима у регистрацији и пререгистрацији организационих облика; израда базе података, праћење, анализа и давање извештаја о стању и кретању привредних активности на територији општине; израду пројекције будућих кретања и предлагање стратегије за даљи развој; успостављање привредних контаката и старање о привлачењу нових инвеститора у општину; обављање стручних, административних, техничких и других послова на вођењу, координирању и сервисирању послова из области економског развоја општине; представљање могућности и услова за улагање у општину; организацију и учешће општине на разним промотивним манифестацијама, сајмовима и привредним изложбама; одржавање редовних контакта са републичким и другим институцијама које се баве унапређењем економског развоја и привлачењем инвестиција; представљања општине на регионалном, државном и међународном нивоу у активностима везаним за локални економски развој; креирање и организацију тренинг програма у складу са потребама привреде; сарадњу са Националном службом за запошљавање (НСЗ) у реализацији мера активне политике запошљавања; успостављљања контаката са међународним организацијама и донаторима; истраживање могућности за финасирање развојних програма; припремање, управљање и реализација развојних пројеката и капиталних инвестиција у области јавне инфраструктуре; праћење рада јавних предузећа, друштва капитала којима је општина оснивач или суоснивач или којима је поверено обављање комуналне делатности и давање мишљења о њиховим извештајима о раду; праћење рада јавних предузећа, јавних агенција, друштава капитала којима је општина оснивач или суоснивач у области пољопривреде, водопривреде, и других грана привреде и и давање мишљења о њиховим извештајима о раду; припремање нацрта одлука из своје надлежности; припремање нацрта стратегија и програме развоја општине; пружање техничке подршке у реализацији и контроли конкурса у оквиру годишњих општинских програма; коресподенција и послови везани за службену употребу бугарског језика, писма и превођења материјала који се усвајају на седницама Скупштине општине, Општинског већа, пројектне документације и свих аката Општинске управе; као и друге послове из свог делокруга.

 Из области јавних набавкиобављају се послови који се односе на : припрему годишњег плана јавних набавки и јавних набавки мале вредности; спровођење поступка јавних набавки и јавних набавки мале вредности у складу са прописима који регулишу област јавних набавки; израду нацрта интерних аката којима се ближе уређује поступак јавних набавки; обављање стручних и административне послове за потребе Комисије за јавне набавке; израду нацрта одлука, огласа, обавештења, уговора и других аката у поступцима јавних набавки и јавних набавки мале вредности; праћење извршења уговора о јавним набавкама и реализацију плана јавних набавки; вођење евиденције о јавним набавкама и јавним набавкама мале вредности; израду периодичних извештаја о спроведеним јавним набавкама; учествовање у пословима израде финансијског плана, праћење реализације финансијског плана, контролу законитости, исправности и веродостојности рачуноводствених исправа у складу са важећим прописима; учешће у припреми и усаглашавању података за периодичне и годишње извештаје о извршењу буџета; помоћ у организацији и спровођењу пописа основних средстава; планирање динамике плаћања у вези са јавним набавкама у складу са одобреним квотама; вођење прописане евиденције о јавним набавкама и закљученим уговорима о јавним набавкама и учешће у праћењу њихове реализације; достављање периодичних извештаја о закљученим уговорима и поступцима јавних набавки Управи за јавне набавке. ;

Врши израду предлога одлуке о буџету Општине у делу који се односи на област друштвених делатности; припрему и утврђивање предлога финансијских планова за кориснике буџетских средстава из области основног и средњег образовања, друштвене бриге о деци, културе, физичке културе и спорта и социјалне заштите; контролу појединачних захтева за плаћање; распоређивање средстава корисницима у оквиру одобрених апропријација и квота; праћење извршења финансијских планова; предлагање промена у апропријацији и измену финансијских планова корисника буџета из области друштвених делатности.

 У Одељењу се обављају послови из области ЛПА који се односена: пријем, обраду, контролу и унос података из пореских пријава; доношење решења о утврђивању обавеза по основу локалних јавних прихода за које није прописано да их сам порески обвезник утврђује; евидентирање утврђене пореске обавезе у пореском књиговодству локалне пореске администрације, у складу са прописима; књижење извршених уплата по основу локалних јавних прихода; канцеларијске и теренске пореске контроле законитости и правилности испуњавања пореске обавезе које се утврђују решењем локалне пореске администрације; обезбеђење наплате пореске обавезе; послове редовне и принудне наплате, одлагања плаћања пореског дуга; покретање поступка стечаја; подношења захтева за покретање пореског прекршајног поступка; достављање извештаја са доказима Пореској полицији, када постоје основи сумње да је извршено пореско кривично дело; послове првостепеног поступка по изјављеним жалбама пореских обвезника; вођење поновног поступка по поништеним управним актима; пружање правне помоћи надлежним организационим јединицама Пореске управе и другим организационим јединицама локалне пореске администрације; вођење јединственог пореског књиговодства за локалне јавне приходе; примену јединствених стандарда, дефиниција, класификација и номенклатура кодирања података и технику обраде у складу са јединственим информационим системом за локалне јавне приходе; припрему методолошких упутстава за једнообразну примену прописа из области локалних јавних прихода; давање бесплатних информација о пореским прописима из којих произилази пореска обавеза по основу локалних јавних прихода; издавање уверења и потврда и извештавање локалне самоуправе и Пореске управе у вези са локалним јавним приходима и остали послови у складу са законом и другим прописима којима се уређује ова област.

 Из области пољопривреде и заштите животне средине обављају се послови који се односена развој пољопривреде, праћење стања у овој области, израду развојних програма и пројеката и израда нормативних аката из делокруга рада Одељења, процена штете пољопривредне – сточарске призводње, стварање предуслова за диверзификацију руралне економије, развој задругарства и и удруживање пољопривредних произвођача, организација и учешће у у едукацији пољопривредника – сточара. Обавља се вођење поступка промене намене пољопривредног у грађевинско земљиште; израду годишњег програм развоја пољопривреде и руралног развоја; израду годишњег програма заштите, уређења и коришћења пољопривредног земљишта у државној својини; спровођење поступка давања у закуп пољопривредног земљишта у државној својини; израду општих и оперативних планова заштите од елементарних непогода; извештавање о пољопривредној производњи (сетва, жетва, јесењи радови); информисање индивидуалних пољопривредних произвођача и регистрованих пољопривредних газдинстава о актуелностима везаним за пољопривреду; утврђивање  водопривредних  услова на територији општине. Обављају се управне, стручне и аналитичке послове из области пољопривреде, шумарства, сточарства и водопривреде и у вези стим припрема решења, закључке и друга акта. Израђује нацрте програма, одлука и других прописа за потребе органа општине. Врши статистичке и друге процене из области пољопривреде, шумарства и водопривреде и учествује у раду комисија и радних тела из ових области. Врши процену штете у биљној производњи. Даје стручне савете и пружа стручну помоћ пољопривредним произвођачима и врши вештачење за потребе општине и њених органа. Обавља и послове везане за припремање и израду развојних планова и пројеката у области пољопривреде, шумарства и водопривреде. Помаже правним и физичким лицима у припремању програма за конкурисање пред владиним и невладиним организацијама и другим субјектима, у циљу добијања кредита и подстицајних средстава за економски развој. Води ажурну документацију о свим активностима из области које прати, припрема и организује едукацију пољопривредних произвођача. Врши израду планских докумената заштите од поплава, ерозије и других елементарних непогода. Одељење спроводи поступке процене утицаја, процене утицаја затеченог стања и ажурирање студија о процени утицаја на животну средину; поступа као заинтересовани орган код поступака процене утицаја пред надлежним органом аутономне покрајине и пред надлежним министарством; врши оцену и даје сагласност на извештаје о стратешкој процени утицаја; обавља послове везане за заштиту ваздуха и заштиту од буке; издаје дозволе за сакупљање, транспорт, складиштење, третман и одлагање инертног и неопасног отпада; издаје интегрисане дозволе; врши ревизију издатих интегрисаних дозвола и ревизију услова у интегрисаној дозволи; издаје дозволе за обављање делатности промета и коришћења нарочито опасних хемикалија; припрема програме заштите животне средине и локалне акционе и санационе планове; сарађује са удружењима и организацијама цивилног сектора; спроводи активности за јачање свести о потреби заштите животне средине; припрема годишње извештаје и обавештава јавност о стању животне средине; води евиденције и доставља податке Агенцији за заштиту животне средине и министарству; врши послове заштите и унапређења природних добара и обавља друге послове везане за заштиту животне средине.

Обављају се административни и технички послови превентивног и накнадног одржавања рачунске опреме-рачунара, штампача и осталих рачунских уређаја, ради се на припреми новоуведених информатичких модула и пружање потребне подршке непосредним корисницима, одржавање и отклањање грешака у функционисању апликативних програма, врши се обуке запослених у Општинској управи, као и јавним предузећима и установама чији је оснивач општина; прикупљају се и прилагођавају релевантне информације и податке од значаја за успостављање и развој ГИС-а и предлажу се мере за побољшање и унапређење истог и сл.

 Одељење обавља и друге послове из своје надлежности.

Члан 15.

 Одељење за урбанизам, грађевинарство и комунално-стамбене делатност обавља послове који се односе на: издавање извода из урбанистичких планова; издавање информација о локацији и локацијских услова; прибављање услова за пројектовање и прикључење на комуналну инфраструктуру; прибављање других посебних услова од јавних предузећа, привредних друштава и установа имаоца јавних овлашћења, неопходних за израду локацијских услова зависно од намене објекта; давање обавештења о намени простора и могућности општина по захтевима странака; сарадњу са стручним службама, организацијама и правним лицима из области урбанизма и грађевине за потребе рада органа општине и Одсека; издавање грађевинских дозвола; издавање решења о одобрењу за изградњу, реконструкцију, адаптацију и санацију објеката; давање стручних мишљења у поступку издавања грађевинске дозволе и одобрења за изградњу у оквиру обједињене процедуре; обраду информација о појединим предметима.

 Одељење обавља и следеће послове: провере испуњености формалних услова за издавање грађевинске дозволе и да ли су подаци наведени у изводу из пројекта у складу са локацијским условима; да ли је идејни пројекат за прибављање решења о одобрењу за изградњу у складу са издатим локацијским условима односно планом; старање о законитом вођењу поступка издавања одобрења; припремање извештаја о раду; обављање и друге задатака и послова из области припреме земљишта за грађење; доношење решења о припремним радовима и о пробном раду; издавање дозволе за коришћење објеката/употребне дозволе; издавање уверења о старости објеката; издавање уверења о етажирању објеката; вођење регистара издатих грађевинских дозвола и издатих употребних дозвола; издавање уверења о чињеницама о којима води евиденцију; поступка легализације објеката; отуђења и давања у закуп грађевинског земљишта у јавној својини; утврђивање земљишта за редовну употребу објекта; доношења решења конверзије права коришћења у право својине на грађевинском земљишту уз накнаду; утврђивање престанка права својине; постзпка експропријације.

 Из области комунално-стамбене делатности обављају се послови који се односе на: праћење и унапређење функционисања јавних комуналних предузећа и комуналних делатности; реализацију пројеката и иницијатива са циљем модернизације рада јавних комуналних предузећа и побољшања комуналне инфраструктуре; израду нацрта општих правних аката, одлука, уговора и решења који се однсое на комуналне делатности; израду појединачних правних акта у комунално – стамбеној области; вршење управног надзора над радом предузећа која обављају послове из области комуналних делатности; обављање послова у вези са утврђивањем цена комуналних производа и услуга; контролу спровођења основних начела енергетске политике; дефинисања стратегије и планова развоја енергетике на локалном нивоу; регулисање и управљање саобраћајем на територији општине; управљање површинама за паркирање и регулисања паркирања; јавни превоз на територији општине; планирање капацитета мрежа линија; управљање квалитетом у систему јавног транспорта путника; надзор над безбедношћу саобраћаја и такси превоза; израда планске документације у циљу организације и обезбеђења заштите од пожара, елементарних и других већих непогода, организацију цивилне заштите; израду услова за успостављање интегрисаног система заштите и спасавања; припрема планова за одбрану и остваривање одбрамбених интереса у условима ратног и ванредног стања на територији општине/; вођење управног поступка и доношења решења из стамбене области; припремање нацрта решења за исељење бесправно усељених лица у станове и заједничке просторије у стамбеним зградама; евидентирање скупштина станара стамбених зграда на територији општине и издавање уверења о формирању скупштине станара и избору председика; припрему предлога решења, уговора и анекса уговора о откупу и закупу станова; вршење послова у вези са преносом права закупа и замене станова; праћење извршавања уговорних обавеза по основу закупа и откупа на рате и провера законитог утврђивања откупне цене стана и ревалоризације; подношење пријава надлежним органима за исељење бесправних корисника станова; сарадњу са надлежним комуналним и јавним предузећима, инспекцијским службама и другим надлежним институцијама и учешће у принудном исељењу и записничкој примопредаји стамбеног простора.

У Одељењу се прате и примењују закони и други прописи из области имовинско - правних односа у надлежности општини; спроводи поступак прибављања и отуђења непокретности у јавној својини општине, управља имовином која је у јавној својини и својини општине, као и непокретности које користе правни субјекти чији је оснивач општина.

Обављају се послови везани за унапређење примене информационих технологија; одржавање и развој рачунарске и комуникационе мреже; администрирање базе података; одржавање и развој апликативног софтвера.

 Одељење обавља и друге послове из своје надлежности.

Члан 16.

 **Одељење за инспекцијске послове** обавља послове који се односена**:** надзор над применом Закона о планирању и изградњи и над применом других прописа и општих аката, стандарда, техничких норматива и норми квалитета, који се односе на пројектовање, грађење и реконструкцију објеката високоградње, нискоградња и других објеката, као и на извођење појединих грађевинских радова на тим објектима и грађење објеката на прописан начин; издавање потврда за изграђене темеље објеката; праћење стања, предлагање мера и надзор над применом закона и подзаконских аката из области заштите животне средине, поступања са отпадним материјама, заштити од нејонизујућих зрачења, заштити природе, заштити од буке, поступању са хемикалијама, управљању отпадом и о процени утицаја на животну средину; доношење решења и налагање мера у области заштите животне средине и праћење њиховог спровођења; праћење стања, предлагања мера и инспекцијски надзор над законитошћу рада правних лица које обављају комуналну делатност и инспекцијски надзор над поступањем предузетника и грађана у погледу придржавања закона, других прописа и општих аката; надзор у области уређивања и одржавања објеката и јавних површина; јавну хигијену, надзор над уређењем Општине, јавних зелених површина, функционисањем јавне расвете, снабдевања насеља водом и одвођења отпадних вода, снабдевања електричном и топлотном енергијом, изношењем и депоновање смећа, сахрањивањем, одржавањем гробаља, рада кафилерија; надзор над вршењем димничарских услуга; надзор над обављањем делатности пијаца; надзор над одржавањем чистоће јавних површина, над раскопавањем улица и других јавних површина и друге послове комуналне хигијене; праћење стања, предлагање мера и инспекцијски надзор над извршавањем закона и других прописа на одржавању, заштити, изградњи и реконструкцији локалних и некатегорисаних путева; надзор над применом општинских одлука у којима се регулише саобраћај; надзор над вршењем истовара и утовара робе из моторних возила; праћење стања, предлагање мера и инспекцијски надзор над законитошћу у обављању друмског локалног превоза и то: ванлинијског превоза путника, линијског и ванлинијског превоза ствари, превоза за сопствене потребе лица и ствари и ауто-такси превоза; праћење стања, предлагање мера и инспекцијског надзора над радом установа у области предшколског васпитања и образовања, основног и средњег образовања; извршење извршних или коначних решења из делокруга Општинске управе; вођење потребних евиденција; сарадњу са другим органима и организацијама ради међусобног обавештавања, размене података, пружања помоћи и заједничких мера и радњи од значаја за инспекцијски надзор, у циљу ефикаснијег обављања послова; пружање стручне помоћи, припрему документације, израду и ажурирање процене угрожености и планова заштите и спасавања који обухватају превентивне мере заштите којима се спречавају елементарне непогоде или ублажава њихово дејство; израду мера заштите и спасавања у случају непосредне опасности од елементарних непогода; предузимање мера ублажавања и отклањања непосредних последица од елементарних непогода; организацију цивилне заштите, успостављање интегрисаног система заштите и спасавања који би објединили све превентивне и оперативне мере заштите живота и имовине грађана; предузимање мера и праћење реализације мера из планова одбране и планова за ванредне ситуације, посебно у делу предузимања превентивних мера и процене ризика; сагледавање последица штета насталих елементарном непогодом и другим ванредним догађајима; обављање стручних и административних послова за потребе Општинског штаба за ванредне ситуације и јединица цивилне заштите, припрема планова за одбрану и остваривање одбрамбених интереса у условима ратног и ванредног стања на територији Општине.

 Из области спорта обављају се послови инспекцијског надзора у области спорта, у складу са законом; налажу се одређене мере и радње у вези обављања спортских активности и спортских делатности; налаже доношење, стављање ван снаге или одлагање извршења одговарајућег појединачног акта и предузимање других одговарајућих мера и радњи потребних ради отклањања утврђених незаконитости, неправилности и недостатака у раду организације у области спорта, у складу са законом; налаже друге мере и радње у складу са законом; воде се законом пописане евиденције; прикупљају податци и прате и анализира се стање у области спорта; сачињавају се информације и извештаји у вези са стањем у области туризма.

 Одељење обавља и друге послове из своје надлежности.

Члан 17.

 **Одељење за општу управу, заједничке послове и друштвену делатност** обавља послове који се односе на: стручне и административно – техничке послове везане за одржавање седница Скупштине општине, рад председника општине и седница Општинског већа и њихових радних тела; обраду и чување свих изворних аката о раду органа општине; обављање стручних послове који се односе на представке и предлоге грађана; уређење и издавање "Службеног листа општине Димитровград", координацију, припрему и ажурирање информација за потребе интернет презентације општине; припрему информација и званичних саопштења органа Општине; унапређење организације рада и модернизацију општинске управе; организацију пријемне канцеларије, писарнице, архиве и доставне службе; нормативно-правне послове; пружање правне помоћи грађанима; остваривање права и обавеза из радног односа запослених, издавање уверења о животу за кориснике иностраних пензија; издавање уверења о породичном стању за запослене у иностранству; именованих и постављених лица; контролу над применом прописа о канцеларијском пословању; стручне и административне послове за спровођење избора и организацију референдума; праћење рада и пружање помоћи месним заједницама;

У оквиру Одељења обављају се послови који се односе на: коришћење биротехничких и других средстава опреме; коришћење, одржавање и обезбеђење зграде Општине и службених просторија: обезбеђивање превоза моторним возилима и старање о њиховом одржавању; одржавање чистоће пословних просторија; умножавање материјала; организацију рада доставне службе; административно – техничке послове набавке материјала; ситног инвентара и основних средстава; обављање других сервисних послова за потребе органа општине.

 Из одласти друштвене делатностиобављају се послови који се односе на: праћење и обезбеђивање услова за функционисање и развој у области предшколског васпитања и образовања, основног и средњег образовања, културе, спорта, дечије и социјалне заштите, борачко-инвалидске заштите, јавног здравља и примарне здравствене заштите; програма и пројеката за младе; управне, планске, аналитичке и друге стручне послове из ових области; надзор над радом установа у друштвеним делатностима у којима је оснивач Општина; праћење стања и остваривање програма рада и развоја установа; предлагање мера у циљу спровођења утврђене политике у овим областима; праћење спровођења прописа; вођење другостепеног поступка о правима из области социјалне заштите која су у надлежности Општине; стручне и административне послове за комисије из надлежности Одељења; предлагање одлуке о мрежи установа дечије и социјалне заштите, основног и средњег образовања; доношење програма мера и активности на унапређењу квалитета и развој облика и услуга социјалне заштите, у области ученичког и студентског стандарда; утврђивање права на ученичке и студентске стипендије и кредите, регресирање школарине; припреме предлога општих и других аката, извештаја и анализа за потребе органа Општине; вођење управног поступка о праву на додатак на децу, родитељски додатак, накнаду зараде за време породиљског одсуства, одсуства са рада ради неге детета, одсуства са рада посебне неге детета, накнаду трошкова боравка у предшколској установи за децу без родитељског старања, децу ометену у развоју и децу из материјално угрожених породица; одлучивање у првом степену о признавању законом одређених права борцима, војним инвалидима и породицама палих бораца; инспекцијски надзор над радом установа у области предшколског васпитања и образовања, основног и средњег образовања.

 У Одељењу се обављају послови матичних књига, личних стања грађанаобавља послове који се односе на : вођење првостепеног управног поступка и доношења решења везаних за лични статус грађана, о накнадном упису у матичну књигу, о исправци или поништају основног уписа у матичну књигу, о исправци уписа у књизи држављана, о промени личног имена, о дозволи за склапање брака преко пуномоћника, о дозволи увида у матичне књиге и др.; вођење првостепеног управног поступка у стварима у којима није прописана надлежност другог органа; припрема решења о извршавању управних аката правних лица, када она нису законом овлашћена да их сама извршавају; израду извештаја о стању решености предмета управног поступка, вођење матичних књига рођених, венчаних, умрлих и књиге држављана; одговарајућих регистара за матичне књиге; уношење података из матичних књига у Централни систем за електронску обраду и складиштење података и чување другог примерка матичних књига; чување изворника матичне књиге; издавање извода из матичних књига и уверења о чињеницама уписаним у матичне књиге; издавање уверења о држављанству; обављање матичних послова у вези са рођењем, закључењем брака и састављањем смртовница; формирање и чување документације и матичне архиве.

 Одељење обавља и друге послове из своје надлежности.

**IV УНУТРАШЊА ОРГАНИЗАЦИЈА ОПШТИНСКЕ УПРАВЕ**

Члан 18.

 Радна места и њихово разврставање по звањима уређују се Правилником о организацији послова и систематизацији радних места у органима и службама општине Димитровград, који усваја Општинско веће.

Члан 19.

 Правилником се утврђују описи радних места, звања у којима су радна места разврстана, потребан број извршилаца за свако радно место, врста и степен образовања, радно искуство и други услови за рад на радном месту.

Члан 20.

 Радом Одељења руководи Руководилац Одељења.

 Радно место Руководиоца одерљења не може бити разврстано у звање ниже од звања осталих радних места у њему.

Члан 21.

 Руководилац Одељења посебним решењем распоређује начелник Општинске управе.

 Руководилац Одељења поред послова руковођења Одељењем, обавља и систематизоване послове из Правилника о организацији послова и систематизацији радних места у органима и службама општине Димитровград.

Члан 22.

 Руководилац Одељења организује и обезбеђује законит и ефикасан рад Одељења, стара се о правилном распореду послова и испуњавању радних дужности запослених. За свој рад и рад Одељења,Руководилац Одељења одговара начелнику Општинске управе и дужан је да се придржава његових налога и упутстава.

Члан 23.

 Општинска управа у обављању управног надзора може:

 1. наложити решењем извршење радњи у одређеном року;

 2. изрећи мандатну казну;

 3.поднети пријаву надлежном органу за учињено кривично дело или привредни преступ и поднети захтев за покретање прекршајног поступка;

 4. издати привремено наређење, односно забрану;

 5. обавестити други орган, ако постоје разлози за предузимање мера за које је тај орган надлежан;

 6. предузимати и друге мере за које је овлашћена законом или другим прописима.

Члан 24.

 Управни надзор Општинска управа врши преко општинских инспектора.

Члан 25.

 Инспекцијске послове може обављати лице које има високу стручну спрему одговарајуће смера, положен стручни испит за рад у органима државне управе и најмање три године радног искуства у струци.

 Изузетно, поједине мање сложене инспекцијске послове може обављати лице које има вишу стручну спрему и испуњава остале услове за рад на инспекцијским пословима.

Члан 26.

 У поступку пред Општинском управом, у коме се одлучује о правима, обавезама и интересима грађана и правних лица, примењују се прописи о управном поступку.

Члан 27.

 Послове Општинске управе који се односе на остваривање права, обавеза и интереса грађана и правних лица, могу обављати запослени који имају прописану школску спрему, положен стручни испит за рад у органима државне управе и одговарајуће радно искуство, у складу са законом и другим прописима.

 **V ОДНОС ОПШТИНСКЕ УПРАВЕ ПРЕМА ДРУГИМ ОРГАНИМА, ГРАЂАНИМА, ПРЕДУЗЕЋИМА И УСТАНОВАМА**

Члан 28.

 Однос Општинске управе према Скупштини општине заснива се на правима и дужностима утврђеним законом и Статутом општине.

 Општинска управа је обавезна да Скупштину обавештава о вршењу послова из свог делокруга, даје обавештења, објашњења и податке из делокруга које обавља, а који су неопходни за рад Скупштине.

Члан 29.

 Однос Општинске управе према Председнику општине и Општинском већу, заснива се на правима и дужностима утврђеним законом, Статутом општине и овом одлуком.

 Председник општине и Општинско веће, у спровођењу одлука и других аката скупштине, могу општинској управи издавати упуства и смернице за њихово спровођење.

 Када у вршењу надзора над радом Општинске управе, општинско веће утврди да поједина акта нису у складу са законом или одлуком скупштине, може да их укине или поништи и да налог да се донесе нови акт у складу са законом.

 Уколико Општинска управа не поступи по налогу и не донесе нови акт, може се покренути питање одговорности запосленог који је непосредно радио на доношењу акта или шефа одсека, односно начелника Општинске управе.

Члан 30.

 Општинска управа је дужна да разматра представке, притужбе, грађанске иницијативе и предлоге грађана, да поступа по њима и о томе обавештава грађане.

 Општинска управа је дужна да организује послове и задатке из свог делокруга на ефикасан начин тако да грађани, у што краћем року остваре своја права.

Члан 31.

 Грађанин који се уредно одазове позиву Општинске управе, а службена радња због које је позван није обављена не његовом кривицом, има право на накнаду трошкова које је имао поводом одазивања овом позиву.

 О захтеву грађанина као и о висини накнаде трошкова одлучује начелник Општинске управе, сходно одредбама прописа којима се одређује накнада трошкова сведоцима у управном поступку.

 Накнада трошкова исплаћује се на терет средстава за финансирање рада Општинске управе.

 Ако службена радња није обављена због пропуста службеног лица у раду, том лицу се умањује зарада приликом прве исплате плате, у висини исплаћене накнаде трошкова.

Члан 32.

 Одредбе ове Одлуке о односима Општинске управе према грађанима примењују се на односе према предузећима, установама и другим организацијама када одлучују о правима и интересима грађана, на основу закона и прописа општине.

Члан 33.

 Међусобни односи организационих јединица Општинске управе и запослених у њима заснивају се на правима и дужностима утврђеним законом, Статутом општине и овом одлуком.

 Организационе јединице Општинске управе дужне су да међусобно сарађују када то захтева природа посла и да размењују потребне податке и обавештења неопходна за рад.

**VI ЈАВНОСТ РАДА**

Члан 34.

 Општинска управа обезбеђује јавност рада давањем информација средствима јавног информисања, издавањем службених информација и преко сајта, штампањем службених гласила, билтена и обавештења о пословима из делокруга свог рада.

Члан 35.

 Начелник Општинске управе, у сарадњи са руководиоцима унутрашњих организационих јединица, даје информације о раду Општинске управе, средствима јавног информисања, а може овластити и друго запослено лице да то чини за поједине области из надлежности управе.

 Општинска управа може ускратити давање информација ако њихова садржина представља државну, војну, службену или пословну тајну.

 О ускраћивању информација одлучује начелник Општинске управе.

 **VII ПРАВНИ АКТИ КОЈЕ ДОНОСИ ОПШТИНСКА УПРАВА**

Члан 36.

 Општинска управа доноси правилнике, наредбе, упутства, решења и закључке.

 Општинска управа може издавати инструкције, упутства и објашњења.

Члан 37.

 Правилником се разрађују поједине одредбе закона, одлука и других аката, ради њиховог извршавања.

 Наредбом се, ради извршавања појединих одредаба одлука и других прописа, наређује или забрањује поступање у одређеној ситуацији која има општи значај.

 Упутством се прописује начин рада и вршења послова Општинске управе, као и других организација, када врше поверене послове Општинске управе, у извршавању појединих одредаба закона, одлука и других прописа.

 Решењем се одлучује о појединачним управним и другим стварима, у складу са законом, одлукама и другим прописима.

 Обавезном инструкцијом се уређују обавезна правила о начину рада и поступања Општинске управе, као и других организација које врше поверене послове Општинске управе, којима се обезбеђује успешно и законито извршавање послова из делокруга Општинске управе.

 Стручно упутство садржи правила за стручно организовање и стручан рад запослених у Општинској управи, када врши поверене послове.

 Објашњењем се даје мишљење које се односи на примену појединих одредби одлука и других прописа.

Члан 38.

 Правилнике, наредбе, упуства, решења и друге акте из своје надлежности доноси начелник Општинске управе или лице које он овласти.

**VIII РЕШАВАЊЕ СУКОБА НАДЛЕЖНОСТИ И ИЗУЗЕЋЕ СЛУЖБЕНОГ ЛИЦА**

Члан 39.

 Општинско веће решава сукоб надлежности између Општинске управе и других организација, предузећа и установа када, на основу одлуке Скупштине општине одлучују о појединим правима грађана, правних лица или других странака.

 Начелник Општинске управе решава сукоб надлежности између организационих јединица Општинске управе.

Члан 40.

 По жалби против првостепеног решења Општинске управе из оквира права и дужности општине, решава Општинско веће, уколико законом и другим прописима није друкчије одређено.

 По жалби против првостепеног решења друге организације, предузећа или установе, када у вршењу управних овлашћења одлучује о појединим правима и обавезама из оквира права и дужности општине, решава Општинско веће, уколико законом и другим прописма није друкчије одређено.

Члан 41.

 О изузећу запосленог који поступа као службено лице у Општинској управи, одлучује начленик Општинске управе.

 О изузећу начелника Општинске управе одлучује Општинско веће.

**IX РАДНИ ОДНОСИ**

Члан 42.

 Радни однос у органима општине заснива се по правилу на неодређено време.

Члан 43.

 Радни однос се може засновати на одређено време у следећим случајевима:

1. ради замене одсутног запосленог до његовог повратка

 2) због привремено повећаног обима посла најдуже на шест месеци у току једне календарске године

 3) на радним местима у кабинету председника општине, за време трајања његовог мандата (помоћници председника као и друга лица која заснивају радни однос на радним местима у кабинету)

 4) ради учешћа у припреми или реализацији одређеног пројекта, најдуже до завршетка пројекта

 5) ради обуке приправника, за време трајања приправничког стажа

Радни однос на одређено време из става 1.тачка 1), 2) и 3) овог члана заснива се без јавног конкурса.

 Радни однос на одређено време не може да прерасте у радни однос на неодређено време, изузев приправнику кад положи државни стручни испит.

Члан 44.

 За све службенике (осим службенике на положају) и намештенике који нису раније заснивали радни однос у органима општине обавезан је пробни рад.

 Ако је радни однос заснован на неодређено време, пробни рад траје шест месеци.

 Пробни рад у трајању од два месеца обавезан је и када је радни однос заснова на одређено време, уколико је заснован на време дуже од шест месеци.

Члан 45.

 Радно место може да се попуни ако је предвиђено Правилником о унутрашњој организацији и систематизацији и ако је предвиђено Кадровским планом за текућу годину.

 Кадровски план усваја Скупштина општине истовремено са Одлуком о буџету општине Димитровград.

Члан 46.

 У радни однос може се примити лице под следећим условима:

 1) да је пунолетан држављанин Републике Србије

 2) да има прописано образовање

 3) да испуњава остале услове одређене Законом, другим прописом и актом о систематизацији радних места

 4) да није правоснажно осуђивано на безусловну казну затвора од најмање шест месеци

 5) да му раније није престајао радни однос у државном органу или органима општине, због теже повреде дужности из радног односа

Члан 47.

 Радна места службеника извршиоца попуњава се трајним премештајем, спровођењем интерног конкурса, преузимањем службеника или заснивањем радног односа након спроведеног јавног конкурса.

 Радно место службеника на положају попуњава се постављењем.

 Намештеник заснива радни однос уговором о раду.

Члан 48.

 Службеник може због потребе рада, да буде трајно или привремно премештен на друго одговарајуће радно место и није потребна сагласност службеника.

 Службеник на положају не може бити примештен.

Члан 49.

 Службеник има право и дужност да се стручно усавршава и да стиче значња, вештине, односно способности за извршавање послова радног места.

Члан 50.

 Стручно усавршавање службеника спроводи се по општим и посебним програмима.

 Опште програме усавршавања (осим стручног усавршавања за полагање државног стручног испита) утврђује министар за локалну самоуправу а посебне програме стручног усавршавања доноси начелник Општинске управе за сваку календарску годину.

 Средства за стручно усавршавање службеника по посебним програмима обезбеђују се у буџету општине.

Члан 51.

 У Општинској управи може се примити у радни однос на одређено време приправник, ради оспособљавања за самосталан рад у струци, уколико постоји слободно радно место у складу са Кадровским планом и ако приправник има образовање које је прописано као услов за рад на том радном месту.

Члан 52.

 Приправник је дужан да положи државни стручи испит до окончања приправничког стажа.

 Приправнику који не положи државни стручни испит престаје радни однос.

 Приправник који положи државни стручни испит може наставити да ради на неодређено време у Општинској управи уколико су испуњени услови прописаним законом.

Члан 53.

 У Општинској управи може се радно ангажовати незапослено лице закључењем уговора о стручном оспособљавању без накнаде, ради стручног оспособљавања, односно стицања радног искуства и услова за полагање државног стручног испита.

Члан 54.

 Службеник који је у радном односу на неодређно време мора имати положен државни стручни испит или посебан стручни испит када је то предвиђено законом за обављање одређених послова.

 Службеник који има положен правосудни испит, није дужан да полаже државни стручни испит.

Члан 55.

 Рад службеника подлеже оцењивању.

 Оцену рада даје начелник Општинске управе на основу предлога руководиоца организационих јединица Општинске управе.

 Начелника управе и заменика начелника управе оцењује председник општине.

 На поступак оцењивања примењују се прописи о запосленима у јединици локалне самоуправе као и прописи којима се уређује оцењивање државних службеника.

Члан 56.

 Службеник је дисциплински одговоран за лакше и теже повреде дужности из радног односа, у складу са законом и другим прописима.

Члан 57.

 Службеник је одговоран за штету коју на раду или у вези са радом намерно или из крајње непажње проузрокује на радном месту као и за штету коју проузрокује трећем лицу незаконитим или неправилним радом.

Члан 58.

 Службенику престаје радни однос у случајевима, на начин и по поступку који је прописан законом и другим прописима.

Члан 59.

 Решење којим се одлучује о правима, обавезама и одговорностима службеника из радног односа има карактер управног акта и доноси се сагласно закону којим се уређује општи управни поступак.

Члан 60.

 О жалбама служеника против акта којим се одлучује о правима, обавезама и одговорностима службеника из радног односа, у другом степену одлучује жалбена комисија, у складу са законом.

Члан 61.

 Ради заштите својих права, службеник се може обратити органу државне управе, надлежном за послове управне инспекције.

Члан 62.

 За разврставање радних места и мерила за опис радних места намештеника примењују се критеријуми које одређује Владе Републике Србије.

 Радна места намештеника, услови за запослење и број намештеника одређују се Правилником о унутрашњој организацији и систематизацији радних места у органима општине.

Члан 63.

 Одредбе о премештају, распоређивању службеника, дисциплинској и материјалној одговорности и друге одредбе које се односе на радни однос службеника из ове Одлуке, сходно се примењују на намештенике.

**X УПРАВЉАЊЕ ЉУДСКИМ РЕСУРСИМА**

Члан 64.

 У Општинској управи посебно се организују послови управљања људским ресурсима за све организационе јединице.

Члан 65.

 Послови управљања људским ресурсима односе се на:

 1. обављање стручних послова у поступку запошљавања и избора кандидата,

 2. припрему предлога кадровског плана,

 3. стручно усавршавање службеника,

 4. процену ефеката спроведених обука и процену потреба за додатним образовањем сваког службеника,

 5. припремање предлога годишњег програма стручног усавршавања службеника и припремање финансијског плана за извршавање тог програма,

 6. праћење и анализа резултата и ефеката оцењивања службеника,

 7. вођење кадровске евиденције запослених ,

 8. остали послови важни за кариерни развој службеника.

Члан 66.

 У оквиру послова управљања људским ресурсима води се кадровска евиденција и персонални досијеи за сваког запосленог.

 Прикупљање, чување и обрада података о запосленом врши се у складу са прописима којима се уређује заштита података о личности.

**XI СРЕДСТВА ЗА ФИНАНСИРАЊЕ ПОСЛОВА ОПШТИНСКЕ УПРАВЕ**

Члан 67.

 Средства за финансирање послова Општинске управе обезбеђују се у буџету Општине, односно у буџету Републике, за обављање законом поверених послова.

Члан 68.

 Средства за финансирање послова Општинске управе чине:

 - средства за исплату зарада запослених и постављених лица;

 - средства за материјалне трошкове;

 - средства за посебне намене;

 - средства за набавку и одржавање опреме и

 - средства за друге посебне накнаде запосленима, као и средства солидарне помоћи.

Члан 69.

 Општинска управа може остваривати приходе својом делатношћу, под условом да то не утиче на редовно обављање послова из њене надлежности.

Приходи остварени обављањем послова из става 1. овог члана су приходи буџета општине Димитровград.

Члан 70.

 Средства за исплату зарада запослених и постављених лица, обезбеђују се за:

 - зараде и накнаде зарада запослених ;

 - накнаде за нераспоређена лица за чијим је радом престала потреба;

Члан 71.

 Средства за материјалне трошкове обезбеђују се за:

 - набавку потрошног материјала, ситног инвентара, огрева, осветљења, одржавања пословних просторија, поштанских услуга, набавку стручних публикација и литературе, за штампање материјала, осигурање и одржавање средстава опреме, путне и друге трошкове и друго.

Члан 72.

 Средства за посебне намене обезбеђују се за:

 - одређене трошкове у вези са пословима које врши Општинска управа (накнаде сведоцима, вештацима, трошкове поступка и сл.);

 - стручно оспособљавање и усавршавање запослених;

 - модернизацију рада и остале потребе.

Члан 73.

 Средства опреме односе се на набавку:

 - инвентара, машина, опреме и других ствари које служе за обављање послова из надлежности Општинске управе, а чији је век трајања дужи од једне године, ако законом није друкчије одређено.

 Распоред укупних средстава за рад Општинске управе врши се на основу финансијског плана који доноси начелник Општинске управе, уз сагласност Општинског већа.

**XII ПРЕЛАЗНЕ И ЗАВРШНЕ ОДРЕДБЕ**

Члан 74.

 За све што није регулисано овом Одлуком, примењиваће се одредбе закона, Статута општине и других прописа.

Члан 75.

 Општинска управа усагласиће своју организацију, делокруг и начин рада са овом Одлуком у року од шесдесет дана од дана ступања на снагу исте.

Члан 76.

 Даном ступања на снагу ове Одлуке престаје да важи Одлука о организацији Општинске управе општине Димитровград ( Службени лист града Ниша бр. 134/16 и 28/17).

Члан 77.

 Ова Одлука ступа на снагу осмог дана од дана објављивања у ''Службеном листу града Ниша''.

***О б р а з л о ж е њ е***

Правни основ за доношење ове Одлуке постоји у чл. 59 Закона о локалној самоуправи (''Службени гласник РС'', број 129/2007 и 83/2014) којим је предвиђено да акт о организацији Општинске управе доноси Скупштина Општине на предлог Општинског већа.

Чланом 16. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016) предвиђено је између осталог да је службеник дужан да поступа у складу са уставом, законом и другим прописом, према правилима струке, непристрасно и политички неутрално, да нико не сме вршити утицај на службвеника да нешта чини или не чини супротно прописима као и то да службеник не сме на раду да изражава и засупа своја политичка уверења.

Чланом 41 и чл. 96. ст.1. Статута општине Димитровград (''Службени лист Општине Димитровград 28/14 – пречишћен текст и 72/15 ), предвиђено је такође да Одлуку о Општинској управи доноси Скупштина општине на предлог Општинског већа.

Разлог за доношење ове Одлуке је усклађивање са Одлуком о максималном броју запослених на неодређено време у систему државних органа, систему јавних служби, системи Аутономних покрајине Војводине и систему локалне самоуправе за 2017. годину (''Службени гласник РС'' број 61/2017).

Број: \_\_\_\_\_\_\_\_\_\_\_\_\_\_\_\_\_

У Димитровграду, \_\_\_\_\_\_\_ 2017. године.

**СКУПШТИНА ОПШТИНЕ ДИМИТРОВГРАД**

 **ПРЕДСЕДНИК,**